ΑΠΟΦΑΣΗ αριθ. 4/91 ΤΗΣ ΜΕΙΚΤΗΣ ΕΠΙΤΡΟΠΗΣ ΕΟΚ-ΑΝΔΟΡΑΣ της 12ης Ιουλίου 1991 σχετικά με ορισμένες μεθόδους διοικητικής συνεργασίας για την εφαρμογή της συμφωνίας και για τη διαδικασία επαναποστολής εμπορευμάτων προς το Πριγκιπάτο της Ανδόρας (91/469/ΕΟΚ)

Η ΜΕΙΚΤΗ ΕΠΙΤΡΟΠΗ,

Έχοντας υπόψη:

τη συμφωνία, με τη μορφή ανταλλαγής επιστολών, μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρας, και ιδίως το άρθρο 8 παράγραφος 3 στοιχείο α) και το άρθρο 17 παράγραφος 8,

Εκτιμώντας:

ότι, σύμφωνα με τις διατάξεις της συμφωνίας, πρέπει να καθορισθούν αφενός, η διαδικασία επαναποστολής εμπορευμάτων προς το Πριγκιπάτο της Ανδόρας που αναφέρεται στο άρθρο 8 παράγραφος 3 της συμφωνίας και αφετέρου, οι μέθοδοι διοικητικής συνεργασίας που είναι αναγκαίες για τη σωστή λειτουργία της συμφωνίας 7 ότι, λαμβανομένης υπόψη της πείρας που έχει αποκτηθεί στην Κοινότητα όσον αφορά τις μεθόδους διοικητικής συνεργασίας και την αποστολή εμπορευμάτων στο εσωτερικό του κοινοτικού εδάφους, είναι σκόπιμο, στη συγκεκριμένη περίπτωση, να ληφθούν ως βάση οι μέθοδοι που χρησιμοποιούνται στην Κοινότητα για να εξασφαλισθεί η ελεύθερη κυκλοφορία των εμπορευμάτων στο εσωτερικό της Κοινότητας 7 ότι οι διατάξεις που θεσπίζονται κατ' αυτόν τον τρόπο, με την παρούσα απόφαση, ενδέχεται εξάλλου να επανεξετασθούν αφενός, από τη μεικτή επιτροπή, αφού ληφθεί υπόψη η κατάσταση που θα έχει διαμορφωθεί την 1η Ιανουαρίου 1993 και, αφετέρου, από τα συμβαλλόμενα μέρη στο πλαίσιο του άρθρου 20 της συμφωνίας,

ΑΠΟΦΑΣΙΖΕΙ:

ΤΙΤΛΟΣ Ι ΓΕΝΙΚΑ

Άρθρο 1

Στο πλαίσιο της εφαρμογής της συμφωνίας που έχει συναφθεί μεταξύ της ΕΟΚ και του Πριγκιπάτου της Ανδόρας:

- οι αρμόδιες αρχές των κρατών μελών εφαρμόζουν για τα εμπορεύματα που υπάγονται στα κεφάλαια 25 έως 97 του εναρμονισμένου συστήματος, τις διατάξεις της κοινοτικής διαμετακόμισης, με την επιφύλαξη ειδικών διατάξεων όπου προβλέπονται παρακάτω,

- οι τελωνειακές αρχές της Ανδόρας εφαρμόζουν γι' αυτά τα ίδια εμπορεύματα τα μέτρα διοικητικής συνεργασίας που προβλέπονται παρακάτω.

ΤΙΤΛΟΣ ΙΙ ΚΥΚΛΟΦΟΡΙΑ ΕΜΠΟΡΕΥΜΑΤΩΝ - από κοινοτικά τελωνεία εξουσιοδοτημένα από τη συμφωνία προς το Πριγκιπάτο της Ανδόρας

Άρθρο 2

1. Όταν εμπορεύματα που αναφέρονται στο άρθρο 1 και προορίζονται για το Πριγκιπάτο της Ανδόρας τίθενται σε ελεύθερη κυκλοφορία σε ένα από τα τελωνεία που αναφέρονται στο παράρτημα Ι της συμφωνίας, για τα εν λόγω εμπορεύματα απαιτείται ανάλογα με τη περίπτωση, η έκδοση εγγράφου Τ2 ΑΝ ή Τ2L ΑΝ.

2. Σε περίπτωση που εκδίδεται έγγραφο Τ2 ΑΝ, η πράξη κοινοτικής διαμετακόμισης τελειώνει στο τελωνείο εξόδου από την Κοινότητα. Ο ενδιαφερόμενος υποβάλλει στις τελωνειακές αρχές της Ανδόρας δύο αντίγραφα του αντιτύπου αριθ. 5 του Τ2 ΑΝ, δεόντως θεωρημένα από τις τελωνειακές αρχές του τελωνείου εξόδου.

3. Σε περίπτωση που εκδίδεται έγγραφο Τ2L ΑΝ, πρέπει να καταρτίζεται σε τρία αντίτυπα, με σκοπό ιδίως να δικαιολογηθεί η άφιξη στην Ανδόρα των εμπορευμάτων που αναφέρονται στο έγγραφο.

4. Κατ' εφαρμογή των διατάξεων της παραπάνω παραγράφου 3, το πρωτότυπο και ένα αντίγραφο του εγγράφου Τ2L ΑΝ επιστρέφονται στον ενδιαφερόμενο ενώ το δεύτερο αντίγραφο παραμένει στο τελωνείο αναχώρησης.

Το τελωνείο που εκδίδει έγγραφο Τ2L ΑΝ σε τρία αντίτυπα θέτει σε καθένα από αυτά τα αντίτυπα μία από τις ακόλουθες ενδείξεις:

- Expedido por triplicado,

- Εκδόθηκε εις τριπλούν.

Ο ενδιαφερόμενος υποβάλλει στις τελωνειακές αρχές της Ανδόρας το πρωτότυπο και το αντίγραφο που του έχουν επιστραφεί, δεόντως θεωρημένα από τις τελωνειακές αρχές του τελωνείου εξόδου.

5. Οι τελωνειακές αρχές της Ανδόρας αφού το θεωρήσουν, φροντίζουν για την επιστροφή στο τελωνείο αναχώρησης, ανάλογα, με τη περίπτωση:

- ενός αντιγράφου του αντιτύπου αριθ. 5 του εγγράφου Τ2 ΑΝ,

- του αντιγράφου του έγγράφου Τ2L ΑΝ.

- Από την Κοινότητα προς το Πριγκιπάτο της Ανδόρας

Άρθρο 3

Για να διακαιολογηθεί η ελεύθερη κυκλοφορία των εμπορευμάτων στην Κοινότητα που αποστέλλονται με προορισμό το Πριγκιπάτο της Ανδόρας, πρέπει να προσκομισθεί στις τελωνειακές αρχές της Ανδόρας:

- αντίγραφο του εντύπου αριθ. 4 του εγγράφου Τ2, δεόντως θεωρημένο από τις τελωνειακές αρχές του τελωνείου αναχώρησης,

ή - το πρωτότυπο του Τ2L, Τ2L ES ή Τ2L PT,

ή - έγγραφο ισοδύναμης αξίας,

Άρθρο 4

1. Τα εμπορεύματα που αναφέρονται στο άρθρο 6 παράγραφος 3 στοιχείο γ) της συμφωνίας και αποστέλλονται με προορισμό το Πριγκιπάτο της Ανδόρας, με το ευεργέτημα της επιστροφής κατά την εξαγωγή, κυκλοφορούν με την κάλυψη ενός εγγράφου εξωτερικής κοινοτικής διαμετακόμισης, με προορισμό το τελωνείο εξόδου της Κοινότητας.

2. Σε περίπτωση που χρησιμοποιείται το αντίτυπο ελέγχου Τ5 στο πλαίσιο της παραπάνω παραγράφου, το εν λόγω έγγραφο επιστρέφεται στο τελωνείο εξόδου της Κοινότητας για να δικαιολογηθεί η έξοδος.

3. Αντίγραφο του αντιτύπου αριθ. 4 του εγγράφου εξωτερικής κοινοτικής διαμετακόμισης, δεόντως θεωρημένο από τις τελωνειακές αρχές του τελωνείου αναχώρησης, προσκομίζεται στις τελωνειακές αρχές της Ανδόρας.

ΤΙΤΛΟΣ ΙΙΙ ΚΥΚΛΟΦΟΡΙΑ ΕΜΠΟΡΕΥΜΑΤΩΝ ΑΠΟ ΤΟ ΠΡΙΓΚΙΠΑΤΟ ΤΗΣ ΑΝΔΟΡΑΣ ΠΡΟΣ ΤΗΝ ΚΟΙΝΟΤΗΤΑ

Άρθρο 5

1. Σε περίπτωση που προσκομίζονται εμπορεύματα στις τελωνειακές αρχές της Ανδόρας με σκοπό την αποστολή τους προς την Κοινότητα, οι αρχές αυτές εκδίδουν έγγραφο Τ2L, το οποίο θα υποβάλλεται στο τελωνείο εισόδου στην Κοινότητα, με σκοπό να δικαιολογηθεί η ελεύθερη κυκλοφορία στο Πριγκιπάτο της Ανδόρας.

2. Σε περίπτωση που εμπορεύματα, τα οποία προηγουμένως έχουν εισαχθεί στο Πριγκιπάτο της Ανδόρας με την κάλυψη εγγράφου Τ2 ES ή Τ2 PT, T2L ES ή Τ2L ES PT ή εγγράφου ισοδύναμης αξίας, προσκομίζονται στις τελωνειακές αρχές της Ανδόρας με σκοπό να αποσταλούν στην Κοινότητα, οι αρχές της Ανδόρας πρέπει να εκδώσουν έγγραφο Τ2L ES ή Τ2L PT ή έγγραφο ισοδύναμης αξίας το οποίο θα αναφέρεται στο έγγραφο που συνόδευε τα εμπορεύματα κατά την άφιξή τους στο Πριγκιπάτο της Ανδόρας. Αυτό το έγγραφο Τ2L ES ή Τ2L PT πρέπει να υποβάλλεται στο πρώτο τελωνείο εισόδου στην Κοινότητα.

3. Όταν πρόκειται για εμπορεύματα που αναφέρονται στο άρθρο 6 παράγραφος 3 στοιχείο γ) της συμφωνίας, οι εν λόγω αρχές εκδίδουν αντίτυπο αριθ. 4 του ενιαίου διοικητικού εγγράφου όπου αναγράφεται το σύμβολο Τ1 καθώς και μία από τις ενδείξεις, με κόκκινη υπογράμμιση:

- Ne percevoir que l' ιlιment mobile - Accord CEE-Andore - Kun det variable element opkra - EF-Andora aftalen - Nur den beweglichen Teilbetrag erheben - Abkommen EWG-Andorra - Κατακρατείται μόνο το αποσπώμενο μέρος - Συμφωνία ΕΟΚ-Ανδόρας - Charge variable component only - EEC-Andorra agreement - Percibir sσlo el elemento mσvil - Acuerdo CEE - Andorra - Riscuotere solo l'elemento mobile - Accordo CEE-Andorra - Alleen het variabele element innen - Overeenkomst EEG-Andorra - Cobrar unicamente o elemento mσvel - Acordo CEE-Andorra.

4. Όταν το αντίτυπο αριθ. 4 του ενιαίου διοικητικού εγγράφου, που αναφέρεται στην παράγραφο 3 ανωτέρω αντικαθίσταται από άλλο έγγραφο, το τελευταίο πρέπει να είναι έγγραφο του ιδίου τύπου και να φέρει μία από από τις ενδείξεις που προβλέπονται ανωτέρω στην παράγραφο 3.

ΤΙΤΛΟΣ IV ΤΕΛΙΚΕΣ ΔΙΑΤΑΞΕΙΣ

Άρθρο 6

Η παρούσα απόφαση αρχίζει να ισχύει την 1η Ιουλίου 1991.

Ανδόρα λα Βέλια, 12 Ιουλίου 1991.

Για τη μεικτή επιτροπή Ο Πρόεδρος Oscar RIBAS REIG